রাজ্যে কার্যত প্রবেশ নিষেধ সিবিআইয়ের!
অন্ধ্রপ্রদেশের মুখ্যমন্ত্রী তথা তেলুগু দেশম পার্টির (টিডিপি) নেতা চন্দ্রবাবু নায়ডু বিজ্ঞপ্তি জারি করেছেন, তাঁর রাজ্যে ঢুকে তদন্ত করার আগে অনুমতি নিতে হবে সিবিআই’কে। এবার একই পথে হাঁটল পশ্চিমবঙ্গ। নবান্ন সূত্রের খবর, শুক্রবার রাজ্য সরকার বিজ্ঞপ্তি জারি করে জানিয়েছে, এখন থেকে পশ্চিমবঙ্গেও রাজ্য প্রশাসনের অনুমতি না নিয়ে তদন্ত করতে পারবে না সিবিআই।
১৯৪৬ সালে দিল্লি ‘স্পেশাল পুলিশ এস্ট্যাব্লিশমেন্ট অ্যাক্টে’র মাধ্যমে সিবিআই গঠিত হয়। ওই আইনেই সংস্থান ছিল যে, কোথাও তদন্ত করতে গেলে সংশ্লিষ্ট রাজ্য প্রশাসনের অনুমতি প্রয়োজন নেই সিবিআইয়ের। কেবলমাত্র সম্মতিই যথেষ্ট। ১৯৮৯ সালে তৎকালীন বাম সরকার একটি বিজ্ঞপ্তি জারি করে জানায়, সিবিআই রাজ্যে স্বাধীনভাবে তদন্ত করলে তাদের আপত্তি নেই। সেই বিজ্ঞপ্তিই এতদিন বহাল ছিল। এদিন তা খারিজ করল রাজ্য প্রশাসন।
সাম্প্রতিক অতীতে একাধিকবার তৃণমূলনেত্রী মমতা বন্দ্যোপাধ্যায় অভিযোগ করেছেন, রাজনৈতিক স্বার্থে সিবিআই’কে ব্যবহার করছে বিজেপি। নেতাজি ইন্ডোর স্টেডিয়ামে এদিন তৃণমূলের কোর কমিটির বৈঠক ছিল। সেখানেও সিবিআই’কে আক্রমণ করেছেন মমতা। রাজনীতির কারবারিদের একাংশের বক্তব্য, রাজ্যে সিবিআইয়ের প্রবেশ রুখে লোকসভা নির্বাচনের আগে দিল্লির বিরুদ্ধে সুর আরও চড়ালেন মুখ্যমন্ত্রী।